LV Eiropas Savienības Oficiālais Vēstnesis C 139/6

Izraksts no lēmuma par Straumur-Burdaras Fjarfestingarbanki hf saskaņā ar Eiropas Parlamenta un Padomes 2001. gada 4. aprīļa Direktīvu 2001/24/EK par kredītiestāžu reorganizāciju un likvidāciju

2009/C 139/06

UZAICINĀJUMS IESNIEGT PRASĪBU – PAZIŅOJUMS PAR TERMIŅU, KAS JĀIEVĒRO, IESNIEDZOT PRASĪBAS PIETEIKUMU

Ar Reikjavikas Apgabaltiesas 2009. gada 3. marta lēmumu bankai Straumur-Burdaras fjarfestingarbanki hf., Reģ. Nr. 701086-1399, Borgartun 25, Reykjavik, Īslande, piešķīra parādu moratoriju uz laikposmu līdz 2009. gada 11. jūnijam. Saskaņā ar Pagaidu noteikumu II Likumā Nr. 44/2009, ar ko groza Likumu Nr. 161/2002, Reikjavikas Apgabaltiesa iecēla bankas likvidācijas padomi, kura galvenokārt izskatīs pret banku iesniegtās prasības laikposmā, kad moratorijs ir spēkā, un pēc tam, kad pēc moratorija izbeigšanas sāksies likvidācijas process.

Atsauces diena ir 2009. gada 9. marts. Prasību izskatīšana būs atkarīga no dienas, kad stājas spēkā Likums Nr. 44/2009, t. i., 2009. gada 22. aprīlis, saskaņā ar Likuma Nr. 161/2002 102. panta pirmo punktu un trešā punkta otro teikumu, kā arī Likuma Nr. 44/2009 6. pantu.

Tādēļ visas puses, kuras pieprasa jebkura veida parādu atmaksu vai citu tiesību atgūšanu no Straumur-Burdaras fjarfestingarbanki hf., piemēram, bankas kontrolētos aktīvus, tostarp prioritārās prasības un in re nostiprinātās prasības, tiek aicinātas iesniegt savas prasības bankas likvidācijas padomei divu mēnešu laikā no šā paziņojuma pirmās publicēšanas dienas. Šo paziņojumu pirmo reizi publicēja Īslandes Oficiālajā Vēstnesī2009. gada 18. maijā, tādējādi prasību iesniegšanas termiņš ir 2009. gada 18. jūlijs. Prasības jāiesniedz pa pastu bankas likvidācijas padomē: Borgartun 25, Reykjavík, Iceland; prasību saturam jāatbilst norādījumiem, kuri sniegti Likuma par bankrotu Nr. 21/1991 117. panta otrajā un trešajā punktā. Atsaucoties uz iepriekš minētajiem noteikumiem Likuma Nr. 161/2002 102. panta pirmajā punktā un trešā punkta otrajā teikumā, saskaņā ar Likuma Nr. 44/2009 6. pantu, kreditoriem norādīts savās prasībās ietvert tādu attiecīgās prasības stāvokli, kāds tas bija 2009. gada 22. aprīlī.

Prasības, kurās summa norādīta ārvalstu valūtā, jāiesniedz, to norādot attiecīgajā valūtā. Tādas dalībvalsts kreditors, kura ietilpst Eiropas Ekonomikas zonā vai Eiropas Brīvās tirdzniecības asociācijā, drīkst iesniegt prasības savas valsts valodā. Šādiem prasību iesniegumiem jāpievieno tulkojums īslandiešu valodā; prasības drīkst iesniegt angļu valodā bez tulkojuma. Citi kreditori var iesniegt savas prasības īslandiešu vai angļu valodā.

Ja prasību neiesniedz iepriekšminētajā laikposmā, uz to attiecas tādas pašas juridiskās sekas kā tās, kas attiecas uz prasību, kuru iesniedzot, nav ievēroti noteiktie kritēriji, kā paredzēts Likuma par bankrotu Nr. 21/1991 118. pantā, un tādējādi prasība pret Straumur-Burdaras fjarfestingarbanki hf. tiek uzskatīta par anulētu, izņemot gadījumus, kuros piemēro iepriekš minētā noteikuma 1. līdz 6. punktā paredzētos izņēmumus.

Atkārtoti norādīts, ka kreditors, iesniedzot prasību, piekrīt atteikties no konfidencialitātes (bankas noslēpuma) attiecībā uz konkrēto prasību.

Kreditoru sanāksme notiks ceturtdien, 2009. gada 6. augustā, plkst. 9:30 Reikjavikā, Hilton Hotel Nordica, Sudurlandsbraut 2. Pusēm, kuras ir iesniegušas prasības pret banku, ir tiesības piedalīties sanāksmē. Minētajā sanāksmē apspriedīs iesniegtās prasības un informēs par likvidācijas padomes lēmumu, ja minētajā datumā tas jau būs pieejams. Kreditoriem, kuri iesnieguši prasības pret banku, darīs pieejamu iesniegto prasību sarakstu vismaz vienu nedēļu pirms iepriekš minētās sanāksmes.

Sīkāka informācija par prasību iesniegšanu un prasību izskatīšanu būs pieejama bankas tīmekļa vietnē: www.straumur.com Likvidācijas padome stingri iesaka kreditoriem paziņot savu vai savu pārstāvju e-pasta adresi, lai atvieglotu informācijas sniegšanu.